## Martínez Mus anuncia la pròrroga de la gratuïtat del transport per a jóvens i els descomptes del 50 % en els títols multiviatge i abonaments temporals

*** Mig milió de jóvens i el conjunt d’usuaris es continuaran beneficiant fins a juliol d’una mesura que busca fomentar l’ús del transport públic
* S’aplica al TRAM d’Alacant, TRAM de Castelló, Metrovalencia, Metrobús i autobusos**

El conseller de Medi Ambient, Infraestructures i Territori, Vicente Martínez Mus, ha anunciat la pròrroga fins al 30 de juny de la gratuïtat del transport per a jóvens i els descomptes del 50 % en els títols multiviatge i abonaments temporals.

En la seua compareixença en les Corts, en la qual s’ha debatut el decret que estenia la gratuïtat per a jóvens fins al 31 de gener, Martínez Mus ha assegurat que l’objectiu del Consell amb esta pròrroga és “oferir un transport públic de qualitat, accessible a totes les famílies i universal”, al mateix temps que s’impulsa “la mobilitat sostenible”.

S’estima que esta mesura de gratuïtat afectarà prop de mig milió de persones menors de 31 anys, i els descomptes arribaran a totes les persones usuàries del TRAM d’Alacant, TRAM de Castelló, Metrovalencia, Metrobús i autobusos, que des de l’inici ja han fet uns 70 milions de viatges.

Les persones titulars d’estos abonaments no necessiten efectuar cap tràmit per a disfrutar d’estos beneficis durant les primeres setmanes d’esta pròrroga que ha aprovat la Generalitat. En els pròxims mesos sí que serà necessària una actualització de la targeta per part dels usuaris jóvens.

A més, les persones que complisquen el requisit d’edat —menors de 31 anys— però no disposen d’este abonament, poden sol·licitar-lo en la pàgina web de l’Autoritat de Transport Metropolità de València, Metrovalencia i TRAM d’Alacant, en l’apartat de cita prèvia.

Fecha: 15/01/2025